**Úspešné projekty Programu na podporu štrukturálnych reforiem**

Na zlepšenie efektívnosti verejných výdavkov a udržateľnosti verejných financií, **Ministerstvo financií SR** iniciovalo v rámci projektu Hodnota za peniaze **Revízie výdavkov na Slovensku**. Revízia výdavkov hodnotí účinnosť a efektívnosť výdavkov a identifikuje opatrenia, ktoré zvyšujú hodnotu za peniaze z verejných financií, čím umožňuje fiškálnu úsporu, lepšie verejné služby pre občanov (výsledky) a/alebo presun financií na priority vlády. Tento projekt podporí spoluprácu s medzinárodnými inštitúciami (MMF, OECD), konkrétne strategické poradenstvo k nastaveniu slovenských revízií výdavkov, metodikám ako aj krátkym expertným misiám.

**SZRB Asset Management** sa vo svojom projekte **Budovanie zásobníka investičných projektov v SR** zameriava na zber, hodnotenie a finančné poradenstvo v oblasti investícií financovaných návratnou finančnou pomocou. Vzhľadom na očakávaný výpadok v rozpočte EÚ v súvislosti s brexitom, snahou o zvyšovanie efektivity európskych výdavkov ako aj rozvojom kapitálových trhov v EÚ, rastie v Európe dôraz na využívanie návratných foriem finančnej podpory, akými sú úverové, garančné či kapitálové produkty. Z dôvodu historickej závislosti SR na grantovom financovaní, má projekt SZRB AM za cieľ nájsť také projekty, ktoré môžu byť finančne životaschopné aj pri návratnej finančnej podpore.

**Finančné riaditeľstvo** SRpredstavilo projekt s názvom **Stratégia dobrovoľného plnenia daňových povinností**. Cieľom finančnej správy je  motivovať dobrovoľné plnenie daňových povinností klientov finančnej správy, čím sa v konečnom dôsledku zabezpečí zvýšenie príjmov štátneho rozpočtu. Projekt sa zameria na vypracovanie stratégie dobrovoľného plnenia daňových povinností a akčného plánu implementácie tejto stratégie. Záujmom finančnej správy je riešiť problematiku dobrovoľného plnenia komplexne a z tohto dôvodu sa predpokladá pokračovanie riešenia problematiky dobrovoľného plnenia daňových povinností aj po skončení projektu následnou implementáciou vybraných opatrení vychádzajúcich z Akčného plánu.

**Ministerstvo zdravotníctva SR** si vo svojich troch projektoch stanovilo za cieľ zlepšenie nákladovej efektívnosti zdravotníckych služieb, ako aj zvýšenie kvality a prístupu občanov k zdravotníckym službám.

Primárnym cieľom projektu **Stratifikácia/Optimalizácia**, je efektívnejšie rozvrhnutie siete poskytovateľov zdravotnej starostlivosti vrátane typológie nemocníc, ktoré bude lepšie odzrkadľovať potreby pacienta a zároveň brať ohľad na udržateľnosť systému. **Model kompetencií** identifikuje možnosti rozšírenia kompetencií všeobecných lekárov na základe skúseností zo zahraničia. Ide predovšetkým o zvyšovanie atraktivity všeobecného lekárstva, zvyšovanie počtov všeobecných lekárov a v konečnom dôsledku k zlepšovaniu kvality primárnej starostlivosti. Posledným v rade projektov je **Transparentné riadenie**, ktorého cieľom je zvýšenie transparentnosti verejného obstarávania, najmä zlepšenie porovnávania cien a transparentné obstarávanie zdravotníckej techniky a materiálu.

S cieľom predchádzať komplikáciám spojených s generačnou výmenou pri rodinnom podnikaní, vypracovalo **Ministerstvo hospodárstva SR projekt Rodinné podnikanie na Slovensku,** v ktorom žiada o asistenciu pri príprave Akčného plánu na podporu rodinných podnikov. Akčný plán bude analyzovať nadchádzajúcu generačnú výmenu a prinesie súbor konkrétnych opatrení, ktorých cieľom je zvýšiť povedomie o rodinnom podnikaní vrátane transferov, odstraňovania bariér a pod. Vychádzať bude aj zo skúseností a osvedčených praktík iných členských štátov EÚ v tejto téme. V širšom kontexte prispeje Akčný plán k zlepšeniu podnikateľského prostredia na Slovensku a k posilneniu konkurencieschopnosti národného hospodárstva.